2-जी केस में किसी को बख्शा नहीं जाएगा : SC  
सुप्रीम कोर्ट ने साफ कर दिया है कि 2-जी केस में आरोपी चाहे कितना भी बड़ा क्यों ना हो उसे बख्शा नहीं जाएगा।
सुप्रीम कोर्ट ने साफ कर दिया है कि 2-जी केस में आरोपी चाहे कितना भी बड़ा क्यों ना हो उसे बख्शा नहीं जाएगा। याचिका दायर करने वाले वकील प्रशांत भूषण की दलील पर सुप्रीम कोर्ट ने यह बात कही है।   प्रशांत भूषण ने कहा कि सीबीआई ने रिलायंस कम्युनिकेशंस और टाटा को चार्जशीट में शामिल नहीं किया है। इस पर सुप्रीम कोर्ट ने कहा कि आरोपी चाहे कितना भी अमीर हो या ऊंची कुर्सी पर बैठा हो उसे बख्शा नहीं जाएगा। उधर, सीबीआई ने कहा कि इस मामले में रिलायंस कम्युनिकेशंस और टाटा की भूमिका की जांच अभी चल ही रही है। 2-जी मामले में ही सुप्रीम कोर्ट ने आयकर विभाग को भी नसीहत दी कि वह अपनी जांच को तेज़ करे। आयकर विभाग ने मामले की स्टेटस रिपोर्ट दी जिस पर सुप्रीम कोर्ट ने नाखुशी जताते हुए कहा कि पिछले छह महीने में जिस तेज़ी से सीबीआई ने जांच की है उसी तरह आयकर विभाग को भी आगे बढ़ना चाहिए था। कोर्ट ने आयकर विभाग की स्टेटस रिपोर्ट में लिखी गई रकम को देखकर भी हैरानी जताई।  जज ने कहा कि इतने ज़ीरो उन्होंने अपनी जिंदगी में नहीं देखे। स्टेटस रिपोर्ट में मॉरीशस में रजिस्टर्ड किसी कंपनी का ज़िक्र था। सीबीआई ने कोर्ट को जानकारी दी कि उसके अधिकारी इस कंपनी की जांच के लिए मॉरीशस जा रहे हैं। कोर्ट ने आयकर विभाग को ये भी निर्देश दिया कि अगर वो किसी को हिरासत में रखकर पूछताछ करना चाहती है तो इसके लिए वह 2-जी घोटाले की जांच कर रही विशेष सीबीआई कोर्ट जा सकती है।